**НАРЕДБА ЗА УСЛОВИЯТА И РЕДА ЗА ПОСТАВЯНЕ**

**НА ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКОТО ОБЗАВЕЖДАНЕ НА ТЕРИТОРИЯТА НА ОБЩИНА БУРГАС**

**Приета с решение на Общински съвет – Бургас, по т.1,**

**Протокол №51/ 29.05.2023 г., изм. с Решение №1908 от 07.03.2024 г. на Административен съд – Бургас по адм. д. №2216/2023 г.; изм. с Решение №4617 от 12.04.2024 г. на Върховен административен съд по адм. д. №1150/2024 г.**

**ГЛАВА I**

**ОБЩИ ПОЛОЖЕНИЯ**

**Чл.1**. Тази Наредба определя условията и реда за издаване на разрешения за поставяне на преместваеми обекти, за одобряването и за изискванията към схемите за поставяне и към проектната документация, и за разполагане на елементите на градското обзавеждане.

**Чл.2.** (1) Разрешения за поставяне на обектите по чл. 1 се издават въз основа на схеми за поставяне и проектна документация, одобрени от главния архитект на Общината.

(2) Схемите за поставяне на обекти по чл. 1 се изработват служебно или от заинтересуваните лица.

(3) Схемите за поставяне на обекти по чл. 1 в държавни имоти се одобряват след съгласуване със съответната администрация, която стопанисва имота, а в останалите случаи – с областния управител.

(4) Схемите за поставяне на обекти по чл. 1 в имоти – паметници на културата, се одобряват, след съгласуване по условията и реда на Закона за културното наследство.

(5) Схемите за поставяне на преместваеми обекти в частни имоти се одобряват при наличие на писмено съгласие от собствениците на имота или договор за наем на заеманата площ.

(6) Схемите за поставяне на преместваеми обекти за времето на провеждане на обществени мероприятия – културни фестивали, спортни и атракционни прояви, благотворителни и рекламни кампании и други, се одобряват до 1 месец преди датата на мероприятието.

(7) Схемите за поставяне на маси, декоративни елементи, чадъри и слънцезащитни устройства в допълнително открита търговска площ към преместваеми обекти и към търговски обекти в сгради се одобряват до 7 дни след внасянето им в съответния Център за административни услуги (ЦАУ).

(8) Схемите за поставяне в общински имоти се приемат от Общински съвет – Бургас, съдържат номерирани позиции за преместваеми обекти и се публикуват на интернет страницата на Община Бургас, както и на видно място в съответния ЦАУ.

(9) На интернет страницата на Община Бургас и в ЦАУ се публикува информация за всички свободни и заети позиции, и сроковете на издадените им разрешения за поставяне, като информацията се актуализира не по-късно от 7 дни след освобождаването на някоя от тях или след промяна на схемата за поставяне.

**Чл.3.** Изменения в схемите за поставяне, изцяло или в отделни техни части, се правят по реда, предвиден за одобряването им.

**Чл.4.** Допълнителни технически правила за поставяне и изисквания към преместваемите обекти и елементи на градско обзавеждане са определени в Приложение №1.

**ГЛАВА II**

**ПРЕМЕСТВАЕМИ ОБЕКТИ**

**РАЗДЕЛ I**

**ИЗИСКВАНИЯ КЪМ ПРЕМЕСТВАЕМИТЕ ОБЕКТИ**

**Чл. 5.** Преместваемите обекти могат да бъдат:

1. Павилиони или други обекти, с площ до 15 кв.м и височина до 3 м за един модул.
2. Палатки, шатри, тенти и други подобни, в които се извършва търговска дейност.
3. Атракционни обекти (цирк, лунапарк и други).
4. Каравани и кемпери, в които се извършва търговска дейност.
5. Съоръжения и елементи за извършване на търговска и/или друга дейност на открито – открити щандове, апарати, грилове, хладилни витрини, щендери, колички и други подобни.

(6) Обекти и съоръжения за здравно и санитарно-хигиенно обслужване, за водоспасителна и спортно-развлекателна дейност, за бързо хранене и за поддържане на плажната ивица, разположени на територията на морските плажове, при спазване изискванията на чл. 10, ал. 5 от ЗУЧК.

(7) Маси, декоративни елементи и слънцезащитни устройства (навеси сенници, тенти и чадъри, не по-ниски от 2,50 м от нивото на терена):

1.Маса, заедно със столовете и слънцезащитно съоръжение, може да има площ до 6 кв.м, като между 2 съседни маси трябва има достатъчно свободно пространство за преминаване, за да не се препятства пешеходното движение;

2.Масите могат да се групират в обособени пространства, включващи слънцезащитни устройства и декоративни елементи, без възможност за свободно преминаване на пешеходци през тях. За заета площ се счита цялото пространство с ограничен достъп.

(8) Подиуми.

(9) (отм. с Реш. №1908 от 07.03.2024 г. на Административен съд – Бургас по адм. д. №2216/2023 г.)

(10) Обекти и съоръжения за текущо поддържане, почистване и/или озеленяване по договор с Общината (фургони за инвентар и други подобни), които не могат да бъдат използвани за търговска дейност.

(11) Преместваеми обекти за временно обитаване при бедствия.

(12) Преместваеми обекти, свързани с отбраната и сигурността на страната.

**Чл.6.** (1) Преместваемите обекти могат да бъдат предназначени за увеселителни, административни, търговски и други обслужващи дейности, с изкл. на обектите по чл. 5, ал. 11 и ал. 12.

(2) Преместваемите обекти, в които се извършва търговия с хранителни стоки, следва да бъдат регистрирани съобразно изискванията на Закона за храните.

**Чл.7.** (1) Преместваемите обекти се изработват и поставят по общински типове проекти, определени в Приложение №1, или по индивидуални проекти.

(2) Обекти, за които не е задължително поставянето по общински типови проекти и за които не са утвърдени такива, могат да се поставят по индивидуални проекти, които заедно с проектната документация, се одобряват от главния архитект след положително становище на ОЕСУТ;

**Чл.8.** (1) Елементите на градско обзавеждане могат да бъдат спирки на масовия градски транспорт, пейки, осветителни тела, чешми, фонтани, часовници, зарядни колонки за електрически превозни средства, както и други обекти, свързани с облика на градските пространства.

(2) Редът и условията за изработване на обектите по ал. 1 се определя с Наредбата за специфични изисквания към облика на градските пространства, сградите и архитектурните ансамбли, на територията на град Бургас.

**РАЗДЕЛ ІI**

**УСЛОВИЯ И РЕД ЗА ПОСТАВЯНЕ И ПОЛЗВАНЕ НА**

**ПРЕМЕСТВАЕМИ ОБЕКТИ**

**Чл. 9.** (1) (отм. с Реш. №4617 от 12.04.2024 г. на ВАС по адм. д. №1150/2024 г.)

(2) (отм. с Реш. №4617 от 12.04.2024 г. на ВАС по адм. д. №1150/2024 г.)

(3) Отдаването на общински имоти за поставяне на преместваеми обекти се извършва за срок до 5 години.

(4) (отм. с Реш. №4617 от 12.04.2024 г. на ВАС по адм. д. №1150/2024 г.)

**Чл.10.** (1) (изм. с Реш. №1908/07.03.2024 г. на Адм. съд – Бургас по адм. д. №2216/2023 г.; изм. с Реш. №4617 от 12.04.2024 г. на ВАС по адм. д. №1150/2024 г.) За поставяне на обекти по чл. 5, ал. 1, ал. 2, ал. 3, ал. 4 и ал. 5, на обекти по чл. 5, ал. 6, ал. 7, ал. 8, ал. 10 и на елементи на градско обзавеждане, се подава заявление за издаване на разрешение по образец, утвърден от кмета на община Бургас, към което се прилагат следните документи:

1. Единен идентификационен код (ЕИК) на търговеца, копие от документ за самоличност, удостоверение, че е регистриран по Закона за занаятите;

2. Копие на документ за собственост на имота и писмено съгласие от собственика му или писмен договор за наем на заетата от преместваемия обект площ, съответно концесионен договор или договор за аренда – в случаите, когато се заявява поставяне на преместваем обект в държавен, частен или имот, отдаден на концесия;

3. Скица на имота с предложение за разположение на преместваемия обект – в случаите по т. 2;

4. Схема за присъединяване, съгласувана със съответното експлоатационно дружество и общинска администрация – в случаите, когато преместваемият обект се предвижда да бъде свързан към техническа инфраструктура (електропреносна мрежа, слаботокова мрежа, водопроводна и/или канализационна мрежа);

5. Удостоверение за утвърдена категория или временно удостоверение за открита процедура по категоризиране на туристически обекти по Закона за туризма, когато това се изисква от закон;

6. Схема за разполагане на обектите по чл. 5, ал. 7 с посочване на срока за разполагане, когато има такива;

7. Снимки и колажи, показващи адаптацията на преместваемия обект в градската среда;

8. Документ за платена такса за разглеждане на заявлението.

(2) За поставяне на обекти във връзка с обществени мероприятия по чл. 2, ал. 6 се подава заявление за издаване на разрешение по образец, утвърден от кмета на община Бургас.

(3) За поставяне на обекти по чл. 5, ал. 7 извън срока, посочен в издаденото разрешение за поставянето им, се подава заявление, в което се посочват видът и броят на обектите и допълнителният срок, за който се иска тяхното поставяне.

(4) За поставяне на преместваеми обекти по чл. 5, ал. 10 се подава заявление след подписване на съответния договор, който също се прилага, като за разглеждане на документите, издаване на разрешение и ползване на общински имот за периода на действие на договора не се заплащат такси.

(5) Заявленията се подават в деловодството на общинската администрация лично или по електронен път, ако заявителят притежава валидно квалифицирано удостоверение за електронен подпис.

**Чл.11.** (1) Разрешенията за поставяне на преместваеми обекти и елементи на градско обзавеждане се издават от директора на съответния ЦАУ по образец, одобрен от кмета на общината, като в тях задължително се посочват:

* 1. Номерът и датата на договора за наем или решението, въз основа на което е издадено съответното разрешение;

2. Трите имена, номерът на документ за самоличност и постоянният адрес за физическите лица, съответно наименованието, ЕИК на търговеца, седалище и адрес на управление и имената на представляващия – за юридическите лица;

3. Собственикът на имота, в който се разрешава поставянето;

4. Срокът, за който се разрешава поставянето;

5. Указания за типа и външния вид на преместваемия обект;

6. В случай, че поставянето се извършва в общински имот:

6.1. Номерът на позицията по схемата и площта, която заема обектът;

6.2. Дължимият наем или такса, в зависимост от начина, по който е отдаден;

6.3. Условията за експлоатация, поддръжка и хигиената на прилежащите площи.

(2) (изм. с Реш. №4617 от 12.04.2024 г. на ВАС по адм. д. №1150/2024 г.) Разрешенията по ал. 1 се издават в 7-дневен срок от подаване на заявлението с необходимите към него документи, след заплащане на такса за издаване на разрешение и на такса за първия месец от действието на разрешението. При поставяне на обекти за срок, по-дълъг от 6 месеца, се внася и депозит в размер на 1 такса, който се връща след изтичане срока на договора, в случай, че по него няма неизплатени задължения.

(3) За поставяне на обектите по чл. 9, ал. 1 за срок по-малък от 20 дни разрешения се издават не повече от веднъж на три месеца за всеки един отделен търговец.

(4) (изм. с Реш. №4617 от 12.04.2024 г. на ВАС по адм. д. №1150/2024 г.) Разрешенията за поставяне на обекти по чл. 10, ал. 2 се издават след съгласуване със секретаря на общината.

(5) Разрешенията за поставяне на обекти по чл. 10, ал. 3 се издават в срок от 24 (двадесет и четири) часа от подаване на заявлението.

(6) За преместваеми обекти и прилежащи към тях такива по чл. 5, ал. 7 и/или елементи на градско обзавеждане, може да се издаде общо разрешение за поставяне.

(7) Разрешенията за поставяне се връчват по реда на АПК, а лицата, в полза на които са издадени такива, са длъжни да ги получат в 14-дневен срок, считано от датата на уведомяването им.

**Чл.12.** (1) (изм. с Реш. №4617 от 12.04.2024 г. на ВАС по адм. д. №1150/2024 г.) За ползване на части от общински имоти, върху които са поставени преместваеми обекти, се заплаща такса в размер, определен с Наредба за определянето и администрирането на местните такси и цени на услуги на територията на община Бургас. Таксите се дължат за посочения в разрешението период и се заплащат ежемесечно, до 25 число на предходния месец, по сметка или на касите на съответния ЦАУ.

(2) При забавяне на месечна вноска с повече от 45 (четиридесет и пет) дни директорът на съответния ЦАУ прекратява действието на разрешението за поставяне на обекта.

**Чл.13.** (1) Поставянето на преместваеми обекти и елементи на градско обзавеждане се извършва в едномесечен срок от издаване на разрешението за поставяне и се документира с констативен протокол, съставен от специалисти от отдел „Контрол, инфраструктура, озеленяване и благоустрояване“ (КИОБ) при съответния ЦАУ и снимков материал.

(2) Обектите по ал. 1 следва да:

1. Отговарят на нормите за безопасност;

2. Отговарят на техническите правила и изисквания, посочени в Приложение №1.

3. Не затрудняват достъпността и проходимостта на градската среда;

4. Не са поставени в нарушение на настоящата наредба и на действащото законодателство;

5. Не препятстват нормалното ползване на съседни сгради, преместваеми обекти и рекламно-информационни елементи и да не закриват видимостта към тях;

6. Имат естетичен външен вид.

**Чл.14.** (1)Лицата, получили разрешение за поставяне на преместваеми обекти върху имот общинска собственост, са длъжни да не променят предназначението им, да поддържат в добър вид тях и околното пространство, да осигурят безопасни условия за експлоатацията им, да ги демонтират и премахнат след изтичане на срока на разрешението за поставяне и да възстановят вертикалната планировка на терена. Всеки собственик на преместваем обект е длъжен да отбележи на видно място върху обекта издаденото разрешение за поставяне. Лицата, на които е издадено разрешение за поставяне на маси, столове, тенти, чадъри са длъжни да изложат на външната стена на заведението си одобрената схема – ламинирана във формат А3 с нанесени отстояния до елементите на градско обзавеждане, сгради, габарити на проходни пътеки и други. При извършване проверка на обекта, собственикът му е длъжен да представи на проверяващите издаденото му разрешение за поставяне, както и схема на разрешените маси, столове, тенти, чадъри и други съоръжения.

(2) Лицата по ал. 1 нямат право да преотдават и/или преотстъпват частта от имота, върху която им е разрешено поставяне на обекта, нито самия обект на други лица, под каквато и да е форма. Ограничението не се отнася за обектите, собственост на община Бургас, разположени на концесионна територия, за които се прилагат разпоредбите на съответния концесионен договор.

(3) При нарушаване на предходната алинея преместваемите обекти се премахват по реда на настоящата наредба.

(4) При извършване на разпоредителна сделка с преместваем обект, поставен върху общински или държавен терен, включително и такава по реда на чл. 15 от Търговския закон, старият и новият собственик са длъжни в срок до един месец да уведомят общинската администрация за променените обстоятелства. В същия срок новият собственик е длъжен да подаде заявление за издаване на ново разрешение за поставяне на обекта. В този случай новото разрешение се издава за срок не по-дълъг от този на първоначалното разрешение. Този ред е приложим и в случаите на наследяване на фирмата на едноличен търговец и дяловете в капитала на дружества, когато наследниците са заявили по предвидения ред, че продължават дейността на търговеца или дружеството и са надлежно вписани в Търговския регистър и регистъра на юридическите лица с нестопанска цел.

(5) Задължение за уведомяване на Община Бургас при наличие на обстоятелства при което се налага замяна на наемателя по вече сключен договор с нов наемател, когато за първоначалния наемател е налице универсално или частично правоприемство, включително при преобразуване на първоначалния наемател чрез вливане, сливане, разделяне или отделяне, или чрез промяна на правната му форма, както и в случаите, когато той е в ликвидация или в открито производство по несъстоятелност и са изпълнени едновременно следните условия:

а) за новия наемател не са налице основанията за отстраняване от тръжната процедура и той отговаря на първоначално установените критерии за подбор;

б) промяната на наемателя не води до други съществени изменения на договора за наем и не цели заобикаляне на закона.

**Чл.15.** (отм. с Решение №4617 от 12.04.2024 г. на ВАС по адм. д. №1150/2024 г.)

**РАЗДЕЛ III**

**РЕД ЗА ПРЕМАХВАНЕ НА ПРЕМЕСТВАЕМИТЕ**

**ОБЕКТИ**

**Чл.16.** (1)Преместваемите обекти сепремахват по реда на чл. 57а от ЗУТ.

(2) В тридневен срок след изтичане на срока за доброволно изпълнение, определен със заповедта по чл. 57а, ал. 3 от ЗУТ, длъжностните лица по чл. 223 от ЗУТ извършват проверка по изпълнението, за което се съставя констативен протокол.

(3) При констатирано неизпълнение на заповедта, в 7-дневен срок от съставяне на протокола по ал. 2,лицата по чл. 223 от ЗУТ извършват предварително проучване относно начина и необходимия срок и финансови средства (по изготвена количествено-стойностна сметка) за изпълнение на заповедта. Резултатите от проучването се оформят в протокол.

(4) В едноседмичен срок от съставянето на протокола по ал. 3 кметът на Общината възлага изпълнението на заповедта на служителите за контрол по строителството в администрацията на Община Бургас.

**Чл.17**. (1) Служителите за контрол по строителството в администрацията на Община Бургас определят датата и часа на принудителното изпълнение, за което уведомява всички заинтересувани лица. Изпълнението следва да се извърши в срок от 7 дни от датата на неговото възлагане.

(2) На определената дата и час длъжностните лица по чл. 223 от ЗУТ, съвместно с изпълнителя и при нужда в присъствието на органите на полицията, съставят протокол за състоянието на обекта, преди започването на принудителното изпълнение на заповедта.

(3) В случаите, когато обектът не е освободен доброволно от наличните малотрайни, пожароопасни и взривоопасни материали, продукти, съоръжения, обзавеждане, оборудване и друго движимо имущество, се пристъпва към принудителното му освобождаване.

(4) Изнесеното движимо имущество по ал. 3 се оставя на отговорно съхранение в помещение, определено от кмета на общината, като присъстващите длъжностни лица съставят опис за вида, количеството и състоянието му при изнасянето.

(5) В случаите, когато в обекта се намират малотрайни, бързо развалящи се продукти, служителите за контрол по строителството в администрацията на Община Бургас уведомяват писмено адресата на заповедта за местонахождението на продуктите и го поканва да получи същите.

**Чл.18.** (1) След премахване на обекта, изпълнителят почиства терена от отпадъци, получени при изпълнението на заповедта и го възстановява в първоначалния му вид.

(2) След приключване на процедурата, длъжностните лица по чл. 223 от ЗУТ и изпълнителят съставят протокол, в който се описват и извършените разходи, вкл. и тези по чл. 15, ал. 4.

(3) Всички извършени разходи по изпълнение на заповедта, са за сметка на адресата/адресатите на заповедта.

**ГЛАВА III**

**ВЪТРЕШНО – СЛУЖЕБЕН КОНТРОЛ**

**Чл.19.** Кметът на Община Бургас или упълномощено от него длъжностно лице упражнява контрол по приложението на тази Наредба.

**Чл.20.** За всички разрешения за поставяне на преместваеми обекти се води регистър в съответния ЦАУ, който се публикува на интернет страницата на община Бургас.

**Чл.21.** Кореспонденцията с лицата, получили разрешение за поставяне на преместваем обект се извършва от съответния ЦАУ. За всяко издадено разрешение се води досие, в което се съхраняват всички относими документи – документи за кандидатстване, разрешение, документи за платени наеми или такси, констативни протоколи за извършени проверки, документи във връзка с процедура по чл. 57а и др.

**ДОПЪЛНИТЕЛНИ РАЗПОРЕДБИ**

**§ 1**. Описаните в Приложение №1 допълнителни правила за изработване и одобряване на схемите, за поставяне на преместваемите обекти, както и изискванията към външния вид и размери на определени видове обекти, са неразделна част от тази наредба.

**§ 2.** По смисъла на тази наредба:

**1. „Общински типови проекти“** са инвестиционни проекти за преместваем обект или елемент на градското обзавеждане, които определят външен вид, конструкция, характеристики и материали на обекта или елемента и се използват задължително, когато според одобрената схема за поставяне е предвидено поставяне на обект или елемент по типови проекти.

**2. „Навес”** е открито съоръжение, състоящо се от покривно покритие свързано с терена с колони.

**3. „Каравана“** и **„кемпер“** са подвижни търговски съоръжения, придвижвани от собствена или чужда тяга.

**4. „Атракционно съоръжение“** е съоръжение за развлечение в открити места, изготвено по индивидуален проект или в заводски условия разполагащо с необходимите сертификати и декларации за съответствие или идивидуална проектна документация изготвена от проектант с пълна проектантска правоспособност.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Наредбата се приема на основание чл. 56, ал. 2 от ЗУТ във връзка с чл. 21, ал. 2 от ЗМСМА и отменя действащата Наредба за преместваемите обекти за търговски и други обслужващи дейности и елементите на градско обзавеждане на територията на община Бургас.

**§ 2**. Одобрените до влизане в сила на настоящата наредба схеми за 2023 г. запазват действието си до одобряването на нови такива. Всички издадени разрешения, срокът на които не е изтекъл към датата на влизане в сила на настоящата наредба, запазват действието си за срока, за който са издадени.

**§ 3.** Изпълнението на тази наредба се възлага на кмета на община Бургас, главния архитект и директорите на дирекции ЦАУ при общинаБургас**.**

**§ 4.** Настоящата наредба е приета с решение на Общински съвет – Бургас, по т.1 от дневния ред на заседанието, проведено на 29.05.2023 г. (Протокол № 51)

**Преходни и заключителни разпоредби към Наредбата за определянето и администрирането на местните такси и цени на услуги на територията на Община Бургас**

**§ 1.** Навсякъде вПриложение №3 „Тарифа на местни такси по чл. 6 ал. 1 от ЗМДТ, за услуги предоставяни от Община Бургас“, текстът „обектите по чл. 2, ал. 2, т. 2.2“ се заменя с „обектите по чл. 5, ал. 7, т. 2“.

**Председател на Общински съвет Бургас:**

**/Михаил Хаджиянев/**

**Секретар на Община Бургас:**

**/Божидар Кънчев/**

Приложение №1

**ТЕХНИЧЕСКИ КРИТЕИИ ЗА ПОСТАВЯНЕ НА ПРЕМЕСТВАЕМИ ОБЕКТИ, НА ТЕРИТОРИЯТА НА ОБЩИНА БУРГАС**

**I. Изисквания за размери и визия на видовете преместваеми обекти**

**1.** Преместваемите обекти, чието поставяне се разрешава при спазване на типовите проекти, неразделна част от настоящото приложение, имат следните изисквания относно тяхната големина:

1.1. Павилиони

1.1.1. Вариант 1

а) единичен с размери 2,40/2,80 м;

б) за цветя с допълнителен стелаж 2,40/2,80 м и стелаж 1,20/1,20 м;

в) двоен павилион 5,00/2,80 м.

1.1.2. Вариант 2

а) единичен с размери 1,74/2,44 м, с площ от 4,25 кв.м, заета площ с козирки и отворени крила от 14,30 кв. м.

1.1.3. Вариант 3

а) единичен с размери 2,40/2,50 м с площ от 6,00 кв.м, заета площ с козирки и отворени крила 13,50 кв.м.

1.2. сезонни обекти за продажба на бижутерия №1г.

1.3. сезонни обекти за продажба на ръчни плетива №1д.

1.4. сезонни обекти за продажба на мартеници №1е.

1.5. сезонни обекти за продажба на царевица (количка) с размери 1,6 кв.м. – по типов проект №1.

1.6. Височината на павилионите не трябва да надвишава 3,00 м от прилежащия терен.

**2.** Преместваемите обекти по т.1.1 трябва да бъдат изработени от метална носеща конструкция и алуминиеви профили, покрити с устойчиво на атмосферните условия за района покритие. Видът и цветът на материалите за покритието да се съгласуват от ОЕСУТ.

**3.** Козирки, навеси, сенници и информационни елементи към преместваемите обекти се разрешават само по проект, приет от ОЕСУТ като:

3.1. Козирките трябва да бъдат с размер до 1,80 м, изпълнени от прозрачни, устойчиви на атмосферните влияния и натоварвания материали с предвидено отводняване;

3.2.Външният ръб на козирката да е разположен на максимум 0,5 м от външния ръб на тротоара, така че да не навлиза в динамичния габарит на уличното платно;

3.3. Долният ръб на козирката да бъде на височини минимум 2,40 м над прилежащия пешеходен тротоар.

**II. Правила за поставяне на преместваемите обекти**

**1.** Всички видове преместваеми обекти, които се разполагат върху тротоарни площи и пешеходни зони да се поставят извън вход – изходите на подлези, подходи към пешеходни пътеки и подходи към обществено-обслужващи обекти, като се осигурява свободен достъп за преминаване на пешеходци – минимум 2,00 м в пешеходни зони и 1,50 м по тротоари.

**2.** Преместваеми обекти по т.1.1 по типов и индивидуален проект могат да се разполагат върху части от тротоари и ПИ/УПИ само извън сервитута на спирките за МГТ – по 3,00 м от всички страни, с изключение на тези, които са обвързани с обслужването на транспортната схема на града по одобрен проект.

**3.** Разполагане на преместваеми обекти по т.1.1 се разрешава само върху тротоари с широчина от минимум 4,00 м и площади, при спазване на правилото по т.1, както следва:

3.1. На разстояние минимум 5,00 м преди (за главната улична мрежа) и 3,00 м преди (за второстепенната улична мрежа) и 3,00 м след кръстовище;

3.2. На разстояние до външния ръб на бордюра – минимум 1,50 м;

3.3. На разстояние до маркировка за пешеходно преминаване – минимум 5,00 м.

3.4. При ширина на прилежащия пред имота тротоар до 2,00 м преместваемите обекти се разполагат на не по-малко от 1,50 м. отстояние от улично регулационната граница на УПИ или от имотната граница към прилежаща улица или път.

**4.** Издаването на разрешение за поставяне на преместваеми обекти по т.1.1. се извършва след представяне на съгласувана от експлоатационните дружества скица, с отразени съществуващите инфраструктурни съоръжения под и на терена, както и съществуващата едроразмерна растителност.

**5.** При необходимост от временно захранване с електроенергия на обекта, схемата за поставяне да бъде съгласувана със съответното експлоатационно дружество и в нея да бъде указан начинът и източникът на захранване и инсталираната електрическа мощност в kW.

**6.** За разполагане на преместваеми обекти в зони на кръстовища се изготвя отделна схема с отразени съществуващи пътни знаци, светофарни уредби, указателни табели по Закон за пътищата и едроразмерна растителност, която се съгласува от Общинската комисия по безопасност на движение по пътищата.

**7.** При поставяне на преместваеми обекти се спазват следните условия:

7.1. Обектите се разполагат на минимум 3,00 м от вътрешните граници на УПИ, а когато са с височина до 2,50 м, на най-малко 1,50 м от южната, югозападната и югоизточната граници към съседния имот при отклонение от южната посока до 45 градуса.

7.2. Обекти се поставят на дворищно-регулационната граница към съседни УПИ само при наличие на:

7.2.1. нотариално заверено съгласие от собствениците на съседния имот, когато същият е частна собственост;

7.2.2. писмено положително становище на директора на дирекция „Управление на общинската собственост“ при Община Бургас, когато съседният имот е общинска собственост;

7.2.3. писмено положително съгласие на Областен управител, когато съседният имот е държавна собственост.

**8.** Схемите за разполагане на преместваеми обекти трябва да са съобразени с отреждането на УПИ и показатели за озеленяване, плътност и кинт.

8.1. В ПИ държавна собственост броят на преместваемите обекти се определя с индивидуална схема, съгласувана със собственика на терена.

8.2. В ПИ общинска собственост броят на преместваемите обекти се определя с индивидуална схема, одобрена от главния архитект след становище на дирекция „Управление на общинската собственост“.

**9.** Върху преместваеми обекти не се допуска поставяне на рекламни съоръжения, рекламноинформационни елементи и брандиране.

**10.** В границите на групови недвижими културни ценности, в имоти с единични недвижими културни ценности и в охранителната им зона по Закон за културното наследство, разрешение за поставяне се издава след положително становище на Министерство на културата

**11.** За елементите на градското обзавеждане разрешение за поставяне се издава след съгласуване на техния вид от ОЕСУТ.

**III. Правила за поставяне на маси за консумация към съществуващи обекти (преместваеми и постоянни)**

**1.** Маси за консумация на открито към съществуващи в прилежащи сгради заведения за обществено хранене се разполагат върху тротоари по транспортни улици при осигуряване на свободна за преминаване на пешеходци широчина от минимум 1,50 м, като при задънени улици свободната за преминаване на пешеходци широчина на тротоара е допустимо да бъде до 0,75 м.

**2.** Маси за консумация на открито се разполагат върху части от пешеходни улици и площади, спрямо тяхната  ос, при осигуряване на необходимата свободна широчина за преминаване на автомобили със специален режим (минимум 3,50 м), въз основа на цялостна схема, съгласувана с контролните органи.

**3.** Не се допуска да се поставят маси за консумация върху тротоари по-тесни от 3,00 метра и на площ по-малко от 3 кв.м – за обекти, подлежащи на категоризиране, съгласно Закона за туризма и на площ по-малко от 2 кв.м – за обекти, които не подлежат на категоризиране, съгласно Закона за туризма.

**4.** Маси за консумация, разположени върху части от тротоари, пешеходни улици и площади, могат да се покриват  само с леки преместваеми слънцезащитни устройства с подвижна, отваряема конструкция като чадъри, сенници и др., чиято носеща конструкция не е трайно свързана с терена и без да се нарушава тротоарната настилка.

**5.** Масите за консумация на открито задължително се  обезопасяват към уличното платно с подходящи предпазни декоративни елементи след съгласуване на техния вид, цвят и материал от ОЕСУТ.

**6.** Маси за консумация, разположени върху части от тротоари, пешеходни улици и площади, могат да се разполагат само пред фасадата на собствен търговски обект в зоната ограничена от страничните преградни зидове към уличната регулация.

**7.** Не се допуска да се поставят маси за консумация пред фасадата на съседни търговски обекти, освен в случаите, когато е на лице нотариално заверено съгласие от собствениците на тези търговски обекти.

**8.** Когато за обслужване на заведението се предлага допълнително поставяне на хладилна витрина, която не представлява самостоятелен търговски обект нейното местоположение се определя със схемата за разполагане на маси без да се нарушава целостта на настилката.

**9.** Масите за консумация се поставят най-много на 3,00 метра от обекта за хранене и развлечение, който обслужват и на не по-малко от 1,5 м от външния ръб на тротоара на обслужващи улици или на 0,75 м от външен ръб на тротоара на задънени улици, с изключение на случаите когато са в територия на пешеходни зони.

**10.** Не се допуска покриване, заграждане със стъклени неподвижни и плътни стени, прегради и постоянни покриви на определените по тази наредба зони за поставяне на хладилни витрини към заведения за хранене и маси за консумация.

**11.** Одобряването на схеми и поставянето на маси за консумация, хладилни витрини и други такива в прилежащи площи на съществуващи сгради, определени по смисъла на Приложение №1 към чл. 21 от Наредба №7 от 22 декември 2003 г. за Правила и нормативи за устройство на отделните видове територии и устройствени зони, става само след положително решение на общото събрание на етажната собственост, взето по реда на Закона за управление на етажната собственост.

**12.** Когато схемата за поставяне на маси за консумация е схема за благоустрояване на част от прилежащата към обекта територия, то в нея следва да се укаже разположението и площта на съоръженията/декоративните елементи, предвидени в план-схемата за благоустрояване, мястото и точната площ за поставяне на масите, както и прилежащите територии, необходими за тяхното обслужване. В този случай общо заеманата (ползвана) площ по схемата представлява площта на най-големия външен контур, ограждащ съоръженията, отразени в същата.

**13.** Схемите за поставяне на маси за консумация в имоти публична общинска собственост, представляващи зелени площи или предназначени за озеленяване, се разглеждат от ОЕСУТ при Община Бургас. В тези случаи масите се разполагат в непосредствена близост до разрешени преместваеми обекти, само върху изпълнени настилки без да засягат озеленени площи, при осигурена широчина за преминаване по прилежащи алеи от минимум 2,25 м. Общата площ, заета от масите, трябва да не надхвърля 10% от общата площ зелени площи съществуваща или предназначена за озеленяване за територии до 1 ха, 10 % за територии до 2 ха и 5% за територии над 2 ха.

**14.** Масите за консумация се разполагат така, че да не нарушават минимално необходимите съгласно изискванията на действащата нормативна уредба за УПИ озеленени площи.

**15.** За обектите по чл. 5, ал. 7, т. 2 от Наредбата се допуска временно поставяне на мобилни/отваряеми стъклени безпрофилни ветрозащитни прегради, които не могат да бъдат свързани със земята, с височина до 2,50 м. Видът и конфигурацията за разположение се доказват със схема и техническо предложение за материал и цвят, които подлежат на съгласуване от ОЕСУТ, преди одобряването им от главния архитект.

15.1. При заемане на площ по чл. 5, ал. 7, т. 2 от Наредбата следва да се спазват изискванията за осигуряване на свободна зона за достъп на моторни превозни средства със специален режим, транспортни средства за зареждане на търговски обекти и свободно движение на пешеходци, съгласно Закона за движение по пътищата.

15.2. При заемане на площ по чл. 5, ал. 7, т. 2 от Наредбата не се допуска ползването на територия с широчина повече от 3,00 м пред фронта на сградите в улична регулация, при спазване на изискванията на Закона за движение по пътищата

**16.** За територията на ул. „Богориди“, ул. „Александровска“, пл. „Тройката“, пл. „Св. Св. Кирил и Методий“, пл. „Царица Йоана“ и ул. „Ал. Батенберг“ предвид значимостта на пространствата и факта, че същите са групови недвижими културни ценности схемата се изготвя като обща схема от експерти на общинската администрация при спазване съответните изисквания.

**17.** В останалите случаи схемите за разполагане на маси за открито сервиране се възлагат от заявителя или от група заявители и се изработват върху комбинирана скица от кадастралната карта и действащия регулационен план, отразяваща всички съществуващи елементи на надземния кадастър (шахти, табели, трайна дървесна и храстова растителност, елементи на градското обзавеждане и др.).

**18.** Схемата представлява ситуационен план с обозначени размери на предвиденото за поставяне обзавеждане, отстояния до съществуващи сгради и до регулационни граници. Схемата следва да посочи с точни размери заеманата площ, включваща площта за поставяне на маси за открито сервиране, хладилни витрини към обекта, ограждани елементи, както и прилежащите територии, необходими за обслужване на масите за открито сервиране по външен контур, ограждащ съоръженията, отразени в схемата.

**IV. Технически изисквания към сенници и чадъри**

**1.** За територията на ул. „Богориди“, ул. „Александровска“, пл. „Тройката“, пл. „Св. Св. Кирил и Методий“, пл. „Царица Йоана“ и ул. „Ал. Батенберг“ се допуска поставянето само на чадъри в цветовата гама от бяло до светла охра, без рекламни чадъри и без рекламни надписи, с възможност за полагане на фирмен надпис с височина от 15 – 20 см. върху вертикалната им част.

**2.** За територията на ул. „Богориди“, ул. „Александровска“, пл. „Тройката“, пл. „Св. Св. Кирил и Методий“, пл. „Царица Йоана“ и ул. „Ал. Батенберг“ се допуска поставянето на слънцезащитни тенти-конзолни, окачени на фасадите на сгради, въз основа на съгласие на собствениците в тях, в цветова гама от бяло до светла охра, без рекламни тенти и без рекламни надписи, с възможност за полагане на фирмен надпис с височина от 15 – 20 см. върху вертикалната им част.

**3.** За територията на Приморски парк и „Парк Езеро“ върху зоните определени за поставяне на маси за открито сервиране се допуска поставянето само на чадъри и сенници в цветова гама бяло до светло зелено, без рекламни чадъри и без рекламни надписи, с възможност за полагане на фирмен надпис с височина от 15 – 20 см. Върху вертикалната им част.

**4.** Тези правила важат и при поставяне на преместваеми обекти във връзка с обществени мероприятия по чл. 2, ал. 6 от Наредбата, на територията на Централна градска част, Приморски парк и „Парк Езеро“, в случай че към тях се поставят и слънцезащитни чадъри или сенници.

Типови проекти №1а, 1б, 1в, 1г, 1д, 1е, 1ж, 1з.